Lipesaleme 119 - Sotho Holy Bible [Sotho Bible]
Go thaba bao ba se nago bosodi tseleng ya bona, Bao ba sepelago molaong wa Jehofa.
Go thaba bao ba latelago dikgopotšo tša gagwe; Ba dula ba mo tsoma ka dipelo tša bona ka moka.
Ga se ba itlwaetša go dira tše di sa lokago. Ba sepetše ditseleng tša gagwe.
Wena ka bowena o laetše gore ditaelo tša gago Di latelwe ka kelohloko.
A mola nkabe ditsela tša ka di theilwe tša tiišwa Gore ke lote ditaelo tša gago!
Ge go le bjalo nka se hlabje ke dihlong Ge ke šetša ditaelo tša gago ka moka.
Ke tla go reta ka pelo e lokilego Ge ke ithuta dikahlolo tša gago tša go loka.
Ke dula ke lota ditaelo tša gago. O se ntlogelele sa ruri hle.
Lesogana le ka hlwekiša bjang tsela ya lona? Ka go itota go ya ka lentšu la gago.
Ke go tsomile ka pelo ya ka ka moka. O se ntire gore ke aroge ditaelong tša gago.
Ke bolokile dipolelo tša gago ka pelong ya ka, E le gore ke se go direle sebe.
Wena Jehofa o wa go retwa. Nthute ditaelo tša gago.
Ka molomo wa ka ke boletše Dikahlolo ka moka tša molomo wa gago.
Ke ile ka hlalala ke le tseleng ya dikgopotšo tša gago, Go etša ge ke hlalalela dilo tše dingwe ka moka tše bohlokwa.
Ke tla tshwenyega ka ditaelo tša gago, Ka ba ka šetša ditsela tša gago.
Ke tla rata melao ya gago. Nka se lebale lentšu la gago.
Nna mohlanka wa gago o ntshware ka tsela e swanetšego, e le gore ke phele Le gore ke lote lentšu la gago.
Mpule mahlo e le gore ke bone Dilo tše di makatšago tše di tšwago molaong wa gago.
Ke fo ba modiiledi mo nageng ye. O se ke wa nkutela ditaelo tša gago.
Moya wa ka o feditšwe matla ke go hlologela Dikahlolo tša gago ka mehla.
O kgalemetše baikgodiši bao ba rogakilwego, Bao ba arogago ditaelong tša gago.
Tloša go gobošwa le go nyatšega ga ka, Gobane ke latetše dikgopotšo tša gago.
Le dikgošana di ntuletše fase tša ntakana; di boletše gampe ka nna. Ge e le nna mohlanka wa gago, ke tshwenyega ka ditaelo tša gago.
Le ditaelo tša gago ke a di rata, Di etša baeletši ba ka.
Moya wa ka o be o dutše o kgomaretše leroleng. Mphediše go ya ka lentšu la gago.
Ke go boditše ditsela tša ka ka moka e le gore o nkarabe. Nthute ditaelo tša gago.
Ntire gore ke kwešiše tsela ya ditaelo tša gago, E le gore ke tshwenyege ka ditiro tša gago tše di kgahlišago.
Manyami a be a sa robatše moya wa ka. Ntsoše go ya ka lentšu la gago.
Le tsela e mpe o e tloše go nna, O be o nkgaugele ka molao wa gago.
Ke kgethile tsela ya potego. Ke lemogile gore dikahlolo tša gago ke tše di swanetšego.
Ke kgomaretše dikgopotšo tša gago. O se ntlhabiše dihlong, hle Jehofa.
Ke tla kitima tseleng ya ditaelo tša gago, Ka gobane o di bulela sekgoba pelong ya ka gore ke di kwešiše.
Nthute gore ke sepele tseleng ya ditaelo tša gago hle Jehofa, Gore ke e latele go fihla mafelelong.
Ntire gore ke kwešiše, e le gore ke boloke molao wa gago Le gore ke o lote ka pelo ka moka.
Ntshepediše tseleng ya ditaelo tša gago, Gobane e a nkgahla.
Dira gore pelo ya ka e rate dikgopotšo tša gago, E sego go boelwa.
Tlogediša mahlo a ka go bona se se hlokago mohola; Ntshepediše tseleng ya gago e le gore ke phele.
Phethela mohlanka wa gago polelo ya gago Yeo e dirago gore a go boife.
Tloša kgobošo yeo e nkwetšego, yona yeo ke bego ke e boifa, Gobane dikahlolo tša gago ke tša maleba.
Bona kamoo ke hlologetšego ditaelo tša gago. Dira gore ke phele ka go dumelelana le toko ya gago.
Hle Jehofa, anke botho bja gago Le phološo ya gago di ntlele go ya kamoo o boletšego ka gona,
E le gore ke arabe yo a nkgobošago ka lentšu, Gobane ke botile lentšu la gago.
O se tloše lentšu la therešo molomong wa ka, Gobane ke letile dikahlolo tša gago.
Ke tla dula ke lota molao wa gago Go iša mehleng ya neng le neng, gaešita le ka mo go sa felego.
Ke tla itshepelela lefelong le le bolokegilego, Gobane ke tsomile ditaelo tša gago.
Ke tla ba ka bolela ka dikgopotšo tša gago pele ga dikgoši, Nka se hlabje ke dihlong.
Ke tla rata ditaelo tša gago Tšeo ke di ratilego.
Ke tla go rapela ke emišitše diatla ka baka la ditaelo tša gago tšeo ke di ratilego, Gomme ke tla tshwenyega ka melao ya gago.
Gopola lentšu leo o le boditšego nna mohlanka wa gago, Leo o dirilego gore ke le letele.
Se se nkhomotša mohlakong wa ka, Gobane polelo ya gago e mphedišitše.
Baikgodiši ba nkwerile ka mo go feteletšego. Ga se ka fapoga molaong wa gago.
Ke gopotše dikahlolo tša gago go tloga mehleng ya neng le neng, hle Jehofa, Gomme ke a homotšega.
Ke befetšwe o šoro ka baka la ba kgopo Bao ba tlogelago molao wa gago.
Ditaelo tša gago di fetogile dikoša go nna Ntlong yeo ke diiletšego go yona.
Bošego ke gopotše leina la gago, wena Jehofa, E le gore ke lote molao wa gago.
Tše di ntiragaletše Gobane ke latetše ditaelo tša gago.
Jehofa ke kabelo ya ka; Ke holofeditše go lota mantšu a gago.
Ke phophothile go wena ka pelo ya ka ka moka. Nkgaugele go ya ka seo o se boletšego.
Ke šeditše ditsela tša ka, Gore ke bušetše dinao tša ka dikgopotšong tša gago.
Ke ile ka itlhaganela gomme ka se diege Go lota ditaelo tša gago.
Dithapo tša ba kgopo tšona di ntateditše. Ga se ka lebala molao wa gago.
Ke tsoga bošegogare gore ke go leboge Ka baka la dikahlolo tša gago tše di lokilego.
Ke dirišana le bohle bao ba go boifago, Gotee le bao ba lotago ditaelo tša gago.
Wena Jehofa, botho bja gago bo tletše lefase. Nthute ditaelo tša gago.
Wena Jehofa, o dirišane gabotse le nna mohlanka wa gago Go ya ka lentšu la gago.
Nthute go loka, go ba le tlhaologanyo le tsebo, Gobane ke dumetše ditaelo tša gago.
Ke go diretše sebe ka phošo gomme ke a hlaka, Eupša ga bjale ke lotile seo o se boletšego.
O yo botse gomme o dira tše botse. Nthute ditaelo tša gago.
Baikgodiši ba mpharile ka maaka. Ge e le nna ke tla latela ditaelo tša gago ka pelo ya ka ka moka.
Dipelo tša bona di retetše go etša lekhura. Ge e le nna ke ratile molao wa gago.
Ke mo gobotse ge ke tlaišegile, E le gore ke ithute ditaelo tša gago.
Molao wa molomo wa gago o ntoketše, O ntoketše go feta ditšhelete tše dikete tša gauta le tša silifera.
Ke dirilwe ke diatla tša gago, gomme tša ntiiša. Dira gore ke kwešiše, gore ke ithute ditaelo tša gago.
Bao ba go boifago ke bona bao e rego ge ba mpona ba thaba, Gobane ke letile lentšu la gago.
Wena Jehofa, ke tseba gabotse gore dikahlolo tša gago di lokile, Le gore o ntaile ka ge o botega.
Hle anke botho bja gago bo nkhomotše Go ya kamoo o boletšego ka gona le mohlanka wa gago.
Anke dikgaugelo tša gago di ntlele, gore ke dule ke phela; Gobane ke rata molao wa gago.
Anke baikgodiši ba hlabje ke dihlong, gobane ba ntimeditše ntle le lebaka. Ge e le nna ke tshwenyegile ka ditaelo tša gago.
Anke bao ba go boifago ba boele go nna, E lego bona bao e bilego ba tsebago dikgopotšo tša gago.
Anke pelo ya ka e latele ditaelo tša gago ka go hloka bosodi, E le gore ke se hlabje ke dihlong.
Moya wa ka o feditšwe matla ke go leta phološo ya gago; Ke letile lentšu la gago.
Mahlo a ka a hlologetše polelo ya gago, Ge ke re: “O tla nkhomotša neng?”
Gobane ke etša lekuka ka gare ga muši. Ga se ka lebala ditaelo tša gago.
Mohlanka wa gago o tla leta go fihla neng? O tla ahlola neng bao ba ntlaišago?
Baikgodiši ba nkepetše mereo gore ba ntanye, E lego bona bao ba sa dumelelanego le molao wa gago.
Ditaelo tša gago ka moka di a botega. Ba ntlaišitše ntle le lebaka. Nthuše hle.
Go be go šetše ganyenyane gore ba mphediše lefaseng; Eupša ge e le nna ga se ka tlogela ditaelo tša gago.
Dira gore ke phele go ya ka botho bja gago, E le gore ke boloke kgopotšo e tšwago molomong wa gago.
Wena Jehofa, lentšu la gago le eme magodimong Go iša mehleng ya neng le neng.
Potego ya gago ke ya go iša melokong le melokong. O theile lefase wa le tiiša gore le dule le le gona.
Di dutše di le gona go ba go fihla lehono ka go dumelelana le ditaelo tša gago, Gobane ka moka ga tšona ke bahlanka ba gago.
Ge nkabe ke be ke sa rate molao wa gago, Gona nkabe ke fedišitšwe ke mohlako wa ka.
Nka se tsoge ke lebetše ditaelo tša gago go iša mehleng ya neng le neng, Gobane ke ka tšona ge o dirile gore ke dule ke phela.
Ke nna wa gago. Hle mphološe, Gobane ke tsomile ditaelo tša gago.
Ba kgopo ba be ba ntaletše gore ba tle ba mpolaye. Nna ke dula ke ela hloko dikgopotšo tša gago.
Ke bone go na le seo se hlaelago go tšohle tšeo di phethagetšego. Eupša taelo ya gago e nabile kudu.
Molao wa gago ke o rata gakaakang! Ke nagana ka wona letšatši ka moka.
Taelo ya gago e ntlhalefiša go feta manaba a ka, Gobane ke tla e latela go iša mehleng ya neng le neng.
Ke na le temogo e ntši go feta bohle bao ba nthutago, Gobane ke tshwenyega ka dikgopotšo tša gago.
Ke dira dilo ka kwešišo go feta banna ba bagolo, Gobane ke latetše ditaelo tša gago.
Ke thibetše dinao tša ka go sepela tseleng e nngwe le e nngwe e mpe, E le gore ke lote lentšu la gago.
Ga se ka aroga dikahlolong tša gago, Gobane ke wena o nthutilego.
Dipolelo tša gago di boreledi gakaakang magalagapeng a ka, Di tloga di le boreledi go feta dinose molomong wa ka!
Ke dira dilo ka kwešišo ka baka la ditaelo tša gago. Ke ka baka leo ke hloilego tsela e nngwe le e nngwe ya maaka.
Lentšu la gago ke lebone dinaong tša ka, E bile ke seetša tseleng ya ka.
Ke dirile keno ya gore ke lote dikahlolo tša gago, Gomme ke tla e phetha.
Ke hlakile kudu. Dira gore ke phele go ya ka lentšu la gago, hle Jehofa.
Anke o thabele dibego tša boithaopo tše di tšwago molomong wa ka, hle Jehofa, O be o nthute dikahlolo tša gago.
Bophelo bja ka bo dula bo le kotsing; Eupša ga se ka lebala molao wa gago.
Ba kgopo ba ntheetše moreo, Eupša ga se ka fapoga ditaelong tša gago.
Dikgopotšo tša gago ke di tšere e le leruo go iša mehleng ya neng le neng, Ka gobane di dira gore pelo ya ka e hlalale.
Pelong ya ka ke ikemišeditše go latela ditaelo tša gago Go iša mehleng ya neng le neng, go fihla mafelelong.
Ke hloile ba pelopedi, Eupša ke ratile molao wa gago.
O bokhuto bja ka le kotse ya ka. Ke letile lentšu la gago.
Tlogang go nna, lena badirabobe, E le gore ke latele ditaelo tša Modimo wa ka.
Nthekge ka go dumelelana le seo o se boletšego, gore ke dule ke phela, Le gona o se ke wa ntlhabiša dihlong ka baka la kholofelo ya ka.
Nthekge, gore ke phološwe, Ke tla dula ke tsepeletše ditaelo tša gago.
O lahlile bohle bao ba fapogago ditaelong tša gago; Gobane boradia bja bona ke maaka.
Ba kgopo ka moka ba lefase o ba fedišitše bjalo ka manyedi. Ka gona ke ratile dikgopotšo tša gago.
Dinama tša ka di a šia ka gobane o a ntšhoša; Le gona ke tšhošitšwe ke dikahlolo tša gago.
Ke ahlotše ka go loka gomme ka dira toko. Hle anke o se nkgafele go bao ba nthadiago!
Ntire kamoo nna mohlanka wa gago ke tla kgonthišegago gore ke tla holega. Anke baikgodiši ba se nthadie.
Mahlo a ka a hlologetše phološo ya gago Le polelo ya gago e lokilego.
Nna mohlanka wa gago, ntire ka go dumelelana le botho bja gago, O nthute ditaelo tša gago.
Ke nna mohlanka wa gago. Ntire gore ke kwešiše, E le gore ke tsebe dikgopotšo tša gago.
Ke nako ya gore wena Jehofa o gate mogato. Ba robile molao wa gago.
Ke ka baka leo ke ratilego ditaelo tša gago Go feta gauta, ke re gaešita le gauta e sekišitšwego.
Ke ka baka leo ke tšeago ditaelo tša gago ka moka tše di lego mabapi le dilo ka moka e le tše di nepagetšego; Ke hloile tsela e nngwe le e nngwe ya maaka.
Dikgopotšo tša gago di a kgahliša. Ke ka baka leo moya wa ka o di latetšego.
Go utollwa ga mantšu a gago go nea seetša, Go dira gore bao ba se nago temogo ba kwešiše.
Ke a fegelwa, Gobane ke hlologetše ditaelo tša gago.
Retologela go nna gomme o nkgaugele, Go ya ka kahlolo ya gago yeo ka yona o ahlolago bao ba ratago leina la gago.
Tsepamišetša dikgato tša ka dipolelong tša gago, Le gona anke ke se laolwe ke selo se se gobatšago sa mohuta le ge e le ofe.
Ntopolle go moradia le ge e le ofe wa batho, Gomme ke tla lota ditaelo tša gago.
Edišetša nna mohlanka wa gago sefahlego sa gago, Gomme o nthute ditaelo tša gago.
Megokgo e theogile mahlong a ka go etša melapo ya meetse Ka gobane ga se ba lota molao wa gago.
Wena Jehofa o lokile, Le dikahlolo tša gago ke tša maleba.
Ka go loka ga gago le potego e makatšago O re laetše gore re lote dikgopotšo tša gago.
Ke jelwe ke phišego ya ka, Ka gobane manaba a ka a lebetše mantšu a gago.
Dipolelo tša gago di sekile kudu, Gomme nna mohlanka wa gago ke a di rata.
Ke tšewa ke se selo e bile ke nyatšega. Ditaelo tša gago ga se ka di lebala.
Toko ya gago ke toko go iša mehleng ya neng le neng, Gomme molao wa gago ke therešo.
Ke wetšwe ke tlalelo le mathata. Ditaelo tša gago ke di ratile.
Go loka ga dikgopotšo tša gago ke ga go iša mehleng ya neng le neng. Ntire gore ke kwešiše, gore ke dule ke phela.
Ke go biditše ka pelo ya ka ka moka. Nkarabe hle Jehofa. Ditaelo tša gago ke tla di latela.
Ke go biditše. Mphološe hle! Ke tla lota dikgopotšo tša gago.
Ke tsogile ka mahube gore ke llele thušo. Ke letile mantšu a gago.
Ke be ke butše mahlo dinakong tša bošego tša go hlapetša, E le gore ke naganišiše ka dipolelo tša gago.
Anke o kwe lentšu la ka ka go dumelelana le botho bja gago. Dira gore ke dule ke phela ka go dumelelana le dikahlolo tša gago, hle Jehofa.
Ke batametšwe ke bao ba phegelelago boitshwaro bjo bo hlephilego gore ba nkgobatše; Ba šuthetše kgole le molao wa gago.
Wena Jehofa o kgauswi, Gomme ditaelo tša gago ka moka ke therešo.
Ke tsebile tše dingwe tša dikgopotšo tša gago kgalekgale, Gobane o di theile gore di be gona go iša mehleng ya neng le neng.
Hle bona mohlako wa ka gomme o ntlhakodiše; Gobane ga se ka lebala molao wa gago.
Anke o nkemelele tshekong gomme o ntopolle; Dira gore ke phele ka go dumelelana le dipolelo tša gago.
Phološo e kgole le ba kgopo, Ka gobane ga se ba tsoma ditaelo tša gago.
Wena Jehofa, dikgaugelo tša gago ke tše dintši. Hle anke o dire gore ke phele ka go dumelelana le dikahlolo tša gago.
Batlaiši ba ka le baganetši ba ka ke ba bantši. Ga se ka aroga dikgopotšong tša gago.
Ke bone bao ba dirago tša boradia, E bile ke kwa ke ba hloile, ka gobane ga se ba lota seo o se boletšego.
Anke o bone kamoo ke ratago ditaelo tša gago ka gona. Dira gore ke phele ka go dumelelana le botho bja gago, hle Jehofa.
Moko wa lentšu la gago ke therešo, Kahlolo e nngwe le e nngwe ya gago ya go loka ke ya go iša mehleng ya neng le neng.
Dikgošana tšona di ntlaišitše ntle le lebaka, Eupša pelo ya ka e be e dutše e boifa mantšu a gago.
Ke hlalalela seo o se boletšego Go etša ge motho a hlalala ge a hweditše dithebola tše dintši.
Ke hloile maaka, e bile ke a a hlaswa. Ke ratile molao wa gago.
Ke go tumišitše gašupa ka letšatši Ka baka la dikahlolo tša gago tša go loka.
Bao ba ratago molao wa gago ba atetšwe ke khutšo, Ga ba na tšhitišo.
Wena Jehofa, ke holofetše go phološwa ke wena, Ke latetše ditaelo tša gago.
Moya wa ka o lotile dikgopotšo tša gago, Ke di rata ka go fetišiša.
Ke lotile ditaelo tša gago le dikgopotšo tša gago, Gobane ditsela tša ka ka moka di pele ga gago.
Anke sello sa ka sa ge ke go lopa se fihle pele ga gago, hle Jehofa. Ntire gore ke kwešiše ka go dumelelana le lentšu la gago.
Anke kgopelo ya ka ya go kgopela kgaugelo e fihle pele ga gago. Hle ntlhakodiše ka go dumelelana le seo o se boletšego.
Anke melomo ya ka e phophome tumišo, Gobane o nthuta ditaelo tša gago.
Anke leleme la ka le opele tšeo o di boletšego, Gobane ditaelo tša gago ka moka di lokile.
Anke seatla sa gago se nthuše, Gobane ke kgethile ditaelo tša gago.
Wena Jehofa, ke hlologetše go phološwa ke wena, Ke rata molao wa gago.
Anke moya wa ka o dule o phela e bile o go tumiša, Anke dikahlolo tša gago di nthuše.
Ke ile ka ralala bjalo ka nku e timetšego. Hle ntsome nna mohlanka wa gago, Gobane ga se ka lebala ditaelo tša gago.